ไทยพาณิชย์ เตรียมลุยธุรกิจประกันชีวิต
&#8220;ไทยพาณิชย์&#8221; เซ็นสัญญาเทคโอเวอร์ &#8220;ไทยพาณิชย์นิวยอร์คไลฟ์&#8221; เตรียมลุยธุรกิจประกันชีวิตเต็มตัว
17 ก.พ. 2554

“ไทยพาณิชย์” เซ็นสัญญาเทคโอเวอร์ “ไทยพาณิชย์นิวยอร์คไลฟ์” เตรียมลุยธุรกิจประกันชีวิตเต็มตัว
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ธนาคารได้ลงนามในสัญญาซื้อหุ้นบริษัท ไทยพาณิชย์นิวยอร์คไลฟ์ประกันชีวิต หรือ SCNYL  ทั้งหมดจากบริษัทนิวยอร์คไลฟ์ ประกันชีวิตและบริษัทไทยอื่นๆที่ร่วมลงทุนด้วย ที่ราคาประมาณ 266.89 บาทต่อหุ้นเป็นจำนวนเงินรวม 8.4 พันล้านบาท โดยเป็นหุ้นของบริษัทนิวยอร์คไลฟ์  อินเตอร์เนชั่นแนล แอลแอลซี ซึ่งเป็นบริษัทย่อยของบริษัทนิวยอร์คไลฟ์ 23.89 % และหุ้นของบริษัทไทยที่ร่วมลงทุนกับบริษัทนิวยอร์คไลฟ์อีก 23.44 % ดังนั้นหากจากการซื้อหุ้นครั้งนี้แล้วเสร็จ ธนาคารจะถือหุ้นในบริษัท ไทยพาณิชย์นิวยอร์คไลฟ์ประกันชีวิต จำกัด (มหาชน) รวมประมาณ 94.66 %
โดยธุรกรรมนี้ขึ้นอยู่กับการดำเนินการตามเงื่อนไขต่าง ๆ ที่มีกำหนดไว้ในสัญญา ซึ่งรวมถึงการได้รับอนุมัติจากหน่วยงานที่มีอำนาจกำกับดูแล และการได้รับอนุมัติจากที่ประชุมผู้ถือหุ้นของธนาคาร  ทั้งนี้ คาดว่าการดำเนินการต่าง ๆ จะแล้วเสร็จภายในเดือนมี.ค.ปีนี้
 “ธนาคารถือว่าธุรกิจประกันชีวิตเป็นยุทธศาสตร์ระยะยาวที่สำคัญที่จะช่วยเติมเต็มบริการทางการเงินของธนาคาร และยังเห็นโอกาสในการเจริญเติบโตอีกมากในธุรกิจประกันชีวิตของประเทศ  นอกจากนี้บริษัท ไทยพาณิชย์นิวยอร์คไลฟ์ประกันชีวิต ยังถือเป็นหนึ่งในผู้นำในตลาดธุรกิจประกันชีวิตในประเทศ  โดยในปีที่ผ่านมามีเบี้ยประกันรับสุทธิรวมมากกว่า 2.4 หมื่นล้านบาท  และมีอัตราการเจริญเติบโตที่โดดเด่นมาตลอด 11 ปีที่ดำเนินการมา ซึ่งธนาคารจะยังคงรักษาความโดดเด่นในเรื่องการเจริญเติบโตให้เป็นไปอย่างต่อเนื่อง” นางกรรณิกา กล่าว 
สำหรับการพิจารณาเปลี่ยนชื่อบริษัทภายหลังจากการเข้าซื้อกิจการจากบริษัทนิวยอร์คไลฟ์นั้น ขณะนี้ยังอยู่ในระหว่างการพิจารณาชื่อใหม่ ซึ่งคาดว่าน่าจะมีความชัดเจนก่อนการดำเนินการต่างๆเสร็จสิ้นในเดือนมี.ค.
นายดิ๊ก มุดชี่ ประธานกรรมการบริหารบริษัท นิวยอร์คไลฟ์ อินเตอร์เนชั่นแนล  แอลแอลซี กล่าวว่า ธนาคารไทยพาณิชย์มีความสนใจที่จะเข้ามาทำธุรกิจประกันชีวิตอย่างเต็มตัว เพื่อขยายการบริการไปยังกลุ่มลูกค้าบุคคล ซึ่งที่ผ่านมาบริษัทได้ทำธุรกิจประกันชีวิตร่วมกัน โดยใช้ช่องทางขายผ่านธนาคาร อยู่แล้ว ดังนั้นบริษัท นิวยอร์คไลฟ์ จะขายหุ้นที่ลงทุนอยู่ออกไป  เพื่อมุ่งเน้นไปที่ธุรกิจในต่างประเทศที่ยังคงเหลืออยู่ โดยบริษัทจะยังมีการลงทุนเพื่อเสริมสร้างการเจริญเติบโตต่อไปในอนาคต